એ વખતનાં સૈનિક સજનસિહં કહે છે કે, અમે ફક્ત ગુલામો હતા. તો બીજા સૈનિક નંદા સિંહ કહે છે કે અમે હંમેશા ડરમાં રહેતા. કશું પણ બોલતા અચકાતા હતા. ભારતીય સૈનિકોને ગોરા સૈનિકોથી અલગ રાખવામાં આવતા. આ ઉપરાંત તેમને અમાનવીય સજાઓ પણ ફટકારવામાં આવતી. આ ઉપરાંત તેમને વેતન પણ ઓછુ આપવામાં આવતું અને માનપૂર્વકનો હોદ્દો પણ અપાતો નહતો. આટલું ઓછું હોય તેમ તેમને રજાઓ પણ આપવામાં આવતી નહતી. આ જ સમયે આ ભારતીય સૈનિકોને ભારત પણ આઝાદ દેશ હોવો જોઇએ તેવો ખ્યાલા આવ્યો. રાષ્ટ્રવાદનાં બીજ પણ સૈનિકોમાં આ જ સમયગાળા દરમિયાન રોપાયા. મટ્ટાસિંહ તેની મુલાકાતમાં કહે છે કે, અમે ફ્રાંસમાં લોકોને મળ્યા ત્યારે અમને એવો વિચાર આવ્યો કે આપણો દેશ પણ ફ્રાંસની જેમ મુક્ત હોવો જોઇએ. આપણે પણ સ્વતંત્રતાની હવામાં શ્વાસ લેવો જોઇએ. પ્રથમ વિશ્વયુદ્ધને પર અનેક ફિલ્મો, પુસ્તકો અને અન્ય રીતે યાદ કરવામાં આવે છે. પરંતુ તેમાંથી આ ભારતીય સૈનિકોનું પ્રદાન હંમેશા બાકાત રહેવા પામ્યું છે.